

***Dansk Skoleidræt, Kreds Nordsjælland* 22.1.2018**

**Formandsberetning 2017:**

Lige inden vi gik på sommerferie kunne Dansk skoleidræt med glæde meddele, at man havde ansat Thomas Skovgaard som ny generalsekretær. Thomas Skovgaard kom fra et job som leder for Forsknings- og Innovationscenter for Idræt, Bevægelse og Læring (FIIBL). Thomas Skovgaard blev beskrevet som en stor kapacitet med en tung faglig profil, og det var forventet, at han skulle tegne organisationen udadtil i en vigtig periode, hvor vi skulle videreføre den gode udvikling, som vi har oplevet de seneste år, ligesom han skulle være med til at stå i spidsen for Skoleidræt i de spændende år med mange udfordringer, vi går i møde.

Midt i oktober kunne Skoleidræt så igen gå ud og meddele, at Thomas Skovgaard ønskede at fratræde sit job som generalsekretær, da han havde valgt at vende tilbage til sit gamle job som centerleder på Syddansk Universitet.

 Vi skal ikke gå ind i dybere spekulationer om grunde til ansættelsens ophør. Vi vil blot ønske Thomas Skovgaard held og lykke fremover.

Dog kastede det nogle skygger af uvished ind over organisationen, der nu kunne starte på en helt ny ansættelsesproces.

Ved det førstkommende formandsmøde i starten af november blev formændene grundigt orienteret, men efter en afklarende snak, så stod det klart, at alle i organisationen så fremad, så Dansk Skoleidræt kunne finde en ny velegnet generalsekretær.

Den 1. januar 2018 valgte Dansk Skoleidræt så at ansætte Bjørn Christensen som organisationens nye generalsekretær. Bjørn Christensen har været ansat i Dansk Skoleidræt siden 2014 som hhv. dokumentationskonsulent og teamkoordinator i projektsporet “Sunde børn bevæger skolen”. Bjørn er 32 år, og han er sammen med sin familie bosat i Nyborg.

Ansættelsesudvalget havde i lighed med det første ansættelsesforløb været bistået af DGI’s adm. direktør, Søren Brixen. I processen kom man forholdsvis hurtigt frem til, at det vigtigste for organisationen var at finde frem til en egnet kandidat, der ville brænde for jobbet og “have Dansk Skoleidræt i hjertet”. Dette vurderedes vigtigere end et CV med et eller flere større lederjob. Kandidaten skulle naturligvis også være i besiddelse af relevante kompetencer og potentialer i relation til opgaver og udfordringer, der måtte være for en generalsekretær i Dansk Skoleidræt. Det besluttedes derfor at indlede et forløb med Bjørn Christensen - et forløb indeholdende skriftlig ansøgning, to samtalerunder og en test. Dette forløb så tilfredsstillende, at FU på baggrund af indstillingen fra ansættelsesudvalget besluttede sig for at tilbyde Bjørn Christensen jobbet.

Vi glæder os til samarbejdet med Bjørn og ser frem til en forhåbentlig mere stabil periode omkring posten som generalsekretær, og på årets første Formandsmøde fik vi formænd lejlighed til at blive præsenteret officielt for Bjørn, da han debuterede som foreningens nye Generalsekretær.

Afslutningsvis skal der også lyde en meget stor tak til Rikke Lindskov Simonsen, Sekretariatsleder, for at hun endnu en gang stillede sig til rådighed som konstitueret generalsekretær - en opgave, som Rikke igen løste til alles fulde tilfredshed.

Samarbejdet mellem Skoleidræt og DGI har haft en noget træg opstart over hele Danmark. I kreds Nordsjælland har vi haft et samarbejde omkring futsal og har forsøgt at bevare den positive indgangsvinkel.

Det var derfor også med positive briller vi gik ind til mødet med DGI’s afdeling i Nordsjælland, hvor vi afholdt møde i deres lokaler i Hillerød.

Her fik DGI en bedre indsigt i vores forenings struktur samt de arbejdsbetingelser, som FU’s medlemmer har i forhold til at mødes og udvikle nye tiltag.

Vi fik herudover diskuteret nye udviklingsmuligheder, hvor e-sport kunne være en mulighed. Vi er som sagt åbne for samarbejdet, selv om vi bestemt også har nogle sunde forbehold.

Sideløbende med de mange idrætstilbud har alle fire FU-medlemmer deltaget i det årlige Weekendkursus, som i år blev afholdt i Ålborg. Her deltager hovedparten af alle aktive Skoleidrætsfolk fra hele landet. Ud over de fysiske aktiviteter, som altid er et hit, da vi derigennem får nye og spændende input, så samles vi dog også og får de sidste nye informationer fra hovedforeningen, ligesom der her tales om udvikling og strategier.

I 2018 er det Silkeborg, der vil være værter for Skoleidræts weekendkursus.

Herudover afholdes kurset Idrætslærernes Forum i oktober, som indtil sidste år altid har været afholdt i Vingstedcenteret ved Vejle hvert andet år.

Fra i år blev Idrætslærernes Forum dog for første gang afviklet to steder i Danmark. Vingsted var som altid vært for det kursus, der holdes i vest, mens vi i øst tog til Ringsted, hvor Idrætslærernes Forum fremover vil blive afholdt.

Ændringen har betydet, at der nu kan komme omkring dobbelt så mange deltagere afsted på kurset, hvilket i sig selv er positivt. Positivt er det også at møde mange nye ansigter, som ellers aldrig havde haft mulighed for at deltage i kurset. En mindre, og i idrætssammenhæng ubetydelig ting er dog, at vi, der har været aktive i Skoleidræt kan være en smule ærgerlige over ikke at komme til at møde alle de dejlige og aktive skoleidrætsmennesker, som kommer fra Fyn og Jylland, og som derfor helt naturligt vælger Vingsted, som deres foretrukne kursussted.

Ser man bort fra dette lille savn, så skal der endnu engang lyde en stor opfordring til, at alle idrætslærere, der har mulighed for det, deltager i Idrætslærernes Forum og dermed får adgang til en bred vifte af idrætstilbud, som man har mulighed for at få meget bedre indsigt i og prøve kræfter med, ligesom man kan tage meget med hjem og bruge det i sin idrætsundervisning.

På økonomisiden går det stadig godt.

Vi er afhængige af de tilskud, vi får fra kommunerne. Rudersdal kommune og Egedal kommune er stadig ikke medlemmer, men hvor ingen skoler fra Rudersdal kommune søger os, så har de fleste skoler i Egedal kommune valgt at melde sig ind.

En fremtidig bekymring kunne være at enkelte eller flere kommuner kunne finde på a melde sig ud af Skoleidræt. Det vil være en katastrofe, da det helt vil fjerne tæppet under vores eksistens.

Enkelte kredse i Danmark oplever netop denne usikkerhed, hvor de risikerer at miste økonomisk tilskud fra flere større kommuner.

En anden bekymring er, at tildelingen af de midler fra Nordea Fonden, som var med til at søsætte det succesfulde projekt omkring Forårsfestivaller, er bortfaldet.

Det betyder, at vi ikke længere vil få et tilskud på 10.000 kr. pr. festival, hvilket helt naturligt vil få indvirkning på såvel antal som udformning i fremtiden.

Der ligger dog en ny ansøgning om tilføring af midler, hvorfor vi kan håbe, at vi hurtigt igen kan fortsætte med at udbyde Forårsfestivalerne, som er meget populære og hurtigt bliver fyldt op med tilmeldinger.

Sidst men ikke mindst har Helsingør kommune luftet tanken om at ville slutte med at hjælpe os med at opkræve kontingent fra medlemskommunerne- og privatskolerne.

Det vil være noget af et tilbageslag for os, da vi ikke har mulighed for at lave en elektronisk opkrævning, ligesom det bare er nemmere og mere effektivt at en kommune står for opkrævningen. Det foregår både mere professionelt, ligesom det det af de øvrige kommuner respekteres i langt højere grad, end når vi selv sender en simpel opkrævning ud.

Det sidste ord er dog ikke sagt i den sag endnu. ;0)

Selv om jeg hvert år har nævnt og rost det arbejde der varetages i FU og dermed personerne bag, så vil jeg med stor glæde gerne gøre det igen i år.

Det er en arbejdsindsats- og glæde der lægges ved siden af de fuldtidsjobs, som i disse år fylder mere end nogensinde før. En indsats man ikke bare skal tage for givet, men som skal og bør give anledning til stor respekt.

Der skal derfor lyde en stor tak til alle FU’s aktive medlemmer for det fine og store stykke arbejde, som lægges i arbejdet for Dansk Skoleidræt.

Som formanden for Dansk Skoleidræt, Finn Kristensen, så fint udtrykker, så har mange i dette arbejde ”Dansk Skoleidræt i hjertet.”

Det gælder også for FU i kreds Nordsjælland.

Der er dog grænser for, hvor meget det enkelte FU-medlem kan løfte. Derfor skal der også lyde et stort tak til de gode og aktive idrætslærere, der ikke alene bruger mange af vores tilbud men også lægger et stort arbejde i at være værter ved stævner og træf på deres egne skoler.

Uden deres indsats var Skoleidræt ikke det samme, som det er i dag, og vi kunne på ingen måde udbyde så mange idrætstilbud.

Det er dog ”Tordenskjolds soldater”, der løfter arbejdsbyrden, og det kan give anledning til bekymring, hvis der ikke kommer andre og nye kræfter til, så der vil være flere til at løfte, ligesom vi ad den vej også kan f udbredt flere idrætsstævner i hele Nordsjælland.

Desværre er tiden også inde til at tage afsked med et af to omgange tidligere med lem af FU. Kirsten Kofoed, der nu fungerer som webansvarlig, har valgt at takke af. Kirsten, som gik på pension for et par år siden, luftede allerede tanken om at stoppe sidste år, men det lykkedes at få hende til at fortsætte dette år med.

Nu kan vi dog ikke længere lokke Kirsten til at fortsætte, hvilket vi har fuld forståelse og respekt for.

Vi takker Kirsten for det store og altid gode arbejde, hun har lavet. Havde hun ikke lige løsningen, så blev det undersøgt og altid ordnet. I Kirsten har vi haft et solidt fundament, så vi andre har kunne koncentrere os om at lave aktiviteterne for eleverne.

Især indførelsen af en helt ny hjemmeside har givet udfordringer, men trods arbejde der måtte laves om, så har Kirsten altid været positiv og konstruktiv i sin tilgang til arbejdet i Skoleidræt.

Tak for din store indsats! ;0)

På det sportslige plan har vi i januar afholdt endnu et DM. Denne gang var det DM i skolehåndbold. I skrivende stund er stævnet endnu ikke afviklet, men vi har forberedt os god, så vi forventer, at vi endnu engang kan tilbyde de gæstende skoler og hold nogle gode og oplevelsesrige dage.

Således har vi med DM i skolehåndbold igen taget hul på endnu et aktivt og spændende år i Skoleidræt, kreds Nordsjælland.

Vi ser frem til mange aktive timer og tilbud for eleverne i de nordsjællandske medlemsskoler, ligesom vi står klar og godt rustet til at møde de mange udfordringer, der må komme i 2018.

Lars Krogh, Formand for Skoleidræt, kreds Nordsjælland